Sep 05,2017
అశోక్‌ లేలాండ్‌ నుంచి 'దోస్త్‌ ప్లస్‌'
హైదరాబాద్‌ : వాహన తయారీ దిగ్గజం అశోక్‌ లేలాండ్‌ భారత మార్కెట్లోకి కొత్తగా తేలికపాటి వాణిజ్య వాహనం 'దోస్త్‌ ఫ్లస్‌'ను విడుదల చేసింది. హిందూజా గ్రూపునకు చెందిన ఈ కంపెనీ తేలికపాటి వాణిజ్య వాహన (ఎల్‌సీవీ) విభాగంలో కొత్త మోడల్‌ను సోమవారం హైదరాబాద్‌లో విడుదల చేసింది. కంపెనీ ఎల్‌సీవీ విభాగం అధ్యక్షుడు నితిన్‌ సేథ్‌ కొత్త వాహనాన్ని ఆవిష్కరించారు. ఈ సందర్బంగా ఆయన మాట్లాడుతూ 'దోస్త్‌ ఫ్లస్‌' 1.4 టన్నుల సామర్థ్యం కలిగి ఉంటుందని తెలిపారు. దోస్త్‌ ఫ్లస్‌ 2 టన్నుల నుంచి 3.5 టన్నుల ఎస్‌సీవీ కేటగిరిలో వస్తుందన్నారు. ఇది ప్రస్తుతమున్న దోస్త్‌ మోడల్‌ కంటే 18 శాతం అదనపు పెలోడ్‌, ఎక్కువ మైలేజీ, అదనపు వారంటీ ఫీచర్లతో లభిస్తుందన్నారు. గత ఆరేళ్ల క్రితం ఆవిష్కరించిన దోస్త్‌ విభాగంలో ఇప్పటి వరకు 1.7 లక్షల యూనిట్లు విక్రయించామన్నారు. ప్రస్తుతం తమ కంపెనీ మొత్తం అమ్మకాల్లో 5%ఎగుమతులు జరుగుతున్నాయన్నారు. దీన్ని 20% పెంచుకోవడానికి ప్రణాళికలు రూపొందిస్తున్నామన్నారు. ప్రతి నాలుగైదు నెలలకు ఒక్క కొత్త మోడల్‌ను అందుబాటులోకి తేవాలని లక్ష్యంగా పెట్టుకున్నామన్నారు. దీని ద్వారా దేశీయంగా తమ మార్కెట్‌ వాటాను మరింత విస్తరించేందుకు తాము ప్రయత్నిస్తున్నామన్నారు.
మీ స్నేహితులకు రికమెండ్ చెయ్యండి